กทพ.ลุยแผนงาน เพื่อรักษาสิ่งแวดล้อม
กทพ.เดินหน้าดำเนินงานตามแผนงานเพื่อดูแลรักษาสิ่งแวดล้อม
31 มี.ค. 2553

กทพ.เดินหน้าดำเนินงานตามแผนงานเพื่อดูแลรักษาสิ่งแวดล้อม
พ.ท.ทวีสิน รักกตัญญู ผู้ว่าการ การทางพิเศษแห่งประเทศไทย (กทพ.) เปิดเผยว่า  กทพ.ได้รับการรับรองระบบการจัดการสิ่งแวดล้อม ISO 14001 : 2004  ของทางพิเศษฉลองรัช  จากสถาบันสิ่งแวดล้อมไทย ตั้งแต่วันที่ 8 มี.ค. 43  จนถึงวันที่ 7 มี.ค. 46 จากนั้น  กทพ. ยังได้รับการรับรองระบบดังกล่าวจากสำนักรับรองระบบคุณภาพ (สรร.) อย่างต่อเนื่องจนถึงปัจจุบัน ซึ่งในปี 2553 นี้ กทพ. มีแผนงานต่างๆ ประกอบด้วย แผนงานการเพิ่มความปลอดภัยให้กับผู้ใช้บริการทางพิเศษและแผนงานดังกล่าวได้สอดคล้องกับนโยบายกระทรวงคมนาคมในปี 2553 ที่กำหนดให้เป็นปีแห่งความปลอดภัย กทพ. ได้ให้ความสำคัญในเรื่องความปลอดภัยบนทางพิเศษและการเพิ่มความปลอดภัยให้กับผู้ใช้บริการทางพิเศษ โดยให้ตรวจสอบพื้นที่บนทางพิเศษและพิจารณาว่าบริเวณใดที่ควรมีป้ายบอกทางเพื่อให้ผู้ใช้บริการเกิดความมั่นใจในการเดินทางและบริเวณใดที่เป็นจุดอันตรายหรือมีสิ่งของบดบังทัศนียภาพควรดำเนินการแก้ไขโดยเร็วที่สุด 
สำหรับทางพิเศษฉลองรัช และสายบางนา-อาจณรงค์ ซึ่งอยู่ในระบบ ISO 14001 : 2004 นั้น กทพ. ได้มีแผนเพิ่มหรือปรับปรุงอุปกรณ์ด้านความปลอดภัยต่าง ๆ บนทางพิเศษและเพิ่มหรือปรับปรุงป้ายต่าง ๆ บนทางพิเศษซึ่งปัจจุบันได้จัดทำป้ายเพื่อติดตั้งบริเวณหัวเกาะทางลงทางพิเศษเรียบร้อยแล้ว จำนวน 14 ป้าย ขณะนี้อยู่ระหว่างเตรียมการติดตั้งต่อไป โดยทั้ง 2 แผนจะดำเนินการให้แล้วเสร็จภายในเดือนธ.ค.53 
นอกจากนี้ กทพ.ยังมีแผนงานการป้องกันขยะและสิ่งปฏิกูลในเขตทางพิเศษ ซึ่งจะส่งผลทำให้เกิดทัศนียภาพที่สวยงาม โดย กทพ. ได้ดำเนินการจัดทำรั้วกั้นเพื่อป้องกันขยะและสิ่งปฏิกูล และดำเนินการปรับปรุงทัศนียภาพในพื้นที่เขตทางพิเศษและติดป้ายขอความร่วมมือประชาชนที่อยู่ในบริเวณใกล้เคียงช่วยกันดูแลให้ความร่วมมือในการป้องกัน รวมทั้งยังมีการปรับปรุงทัศนียภาพในเขตทางพิเศษ  โดย กทพ. ได้ดำเนินโดยการสำรวจพื้นที่ทางพิเศษฉลองรัช และทางพิเศษสายบางนา-อาจณรงค์ ตลอดสาย เพื่อกำหนดบริเวณที่จะปรับปรุงทัศนียภาพให้สวยงามต่อไป
พ.ท.ทวีสิน กล่าวว่า แผนงานการจัดการขยะที่ด่านเก็บค่าผ่านทางพิเศษของทางพิเศษฉลองรัช (ด่านฯ รามอินทรา 1  ด่านฯ สุขาภิบาล 5-1  ด่านฯ สุขาภิบาล 5-2 และด่านฯ จตุโชติ)  เพิ่มเติมจากที่ได้ดำเนินการอยู่แล้วเดิม เพื่อให้พนักงานที่ปฏิบัติงานที่ด่านเก็บค่าผ่านทางพิเศษมีการแยกทิ้งขยะให้ถูกต้องตามประเภทที่กำหนด โดยมีการอบรมพนักงานและผู้ที่เกี่ยวข้องให้ดำเนินการตามวิธีปฏิบัติ รวมทั้งการจัดทำโปสเตอร์ประชาสัมพันธ์อย่างทั่วถึง 
สำหรับแผนงานที่สอดคล้องกับนโยบายกระทรวงคมนาคม กทพ. ได้ดำเนินการอย่างต่อเนื่องโดยเฉพาะการรณรงค์ให้ผู้ใช้ทางขับรถด้วยความปลอดภัย เช่น รณรงค์ให้ขับรถไม่เกินความเร็วที่กำหนด ง่วงไม่ขับ เมาไม่ขับ และประสานให้ความร่วมมือกับกองบังคับการตำรวจจราจรและหน่วยงานที่เกี่ยวข้อง รณรงค์และกวดขันให้ผู้ใช้ทางขับขี่ด้วยความปลอดภัยและไม่ให้รถบรรทุกสิ่งของที่ไม่ปลอดภัยเข้าใช้ทางพิเศษ ทั้งนี้ เพื่อให้เป็นปีแห่งความปลอดภัย 2553